Stelian Tănase, directorul general interimar al TVR, a suferit un infarct sâmbătă seară, iar în prezent este internat în secția de terapie intensivă la Spitalul Fundeni din București, potrivit tvr.ro.

Starea lui Stelian Tănase este stabilă și luni va fi scos de la terapie intensivă, potrivit tvr.ro.

Surse apropiate familiei au declarat pentru MEDIAFAX că Stelian Tănase, în vârstă de 62 de ani, a fost supus unei intervenții chirurgicale constând în montarea unui stent.

Potrivit acelorași surse, medicii sunt optimiști în privința stării de sănătate a lui Stelian Tănase.

Săptămâna trecută, Stelian Tănase urma să primească votul Parlamentului pentru funcția de președinte-director general al TVR, însă votul a fost amânat din lipsă de cvorum.

Stelian Tănase- scriitor, politolog, scenarist, regizor și realizator TV – a fost numit director general interimar al Televiziunii Române, de Parlament, pe 20 decembrie 2013.

Fostul Consiliu de Administrație al TVR, care era condus de președintele-director general al televiziunii publice Claudiu Săftoiu, a fost demis pe 10 decembrie de Parlament, odată cu respingerea raportului de activitate al SRTv pe anul 2012.

Dorina Calin, [email protected]